‘Mees gesoekte’ sluipmoordenaar in Durban aangekeerDie 32-jarige verdagte het ŉ vuurwapen en ammunisie by hom gehad (Foto: SAPD) ŉ Beweerde sluipmoordenaar wat voorvlugtig was en gesoek is in verband met verskeie taxi-verwante moorde, is in ŉ voorstad in Durban aangekeer, het die polisie Woensdag gesê. Kol. Thembeka Mbele, woordvoerder van die polisie, het gesê die “mees gesoekte” 32-jarige man het ŉ vuurwapen en ammunisie by hom gehad toe hy in Berea aangekeer is. “Die verdagte word gesoek in verband met gesteelde motors, en sake van moord en roof in Umhlali, Montclair, Msunduzi, Mpumalanga, Inchanga en Durban se middestad. Hy sal na verwagting binnekort in die hof verskyn. Hy word vermoedelik ook verbind met verskeie taxi-verwante misdade in die provinsie.” Die 32-jarige verdagte het ŉ vuurwapen en ammunisie by hom gehad (Foto: SAPD) Mbele het gesê die man is ŉ verdagte in die volgende sake: – Die moord op die 29-jarige taxi-eienaar Dustin Pilllay wat op 23 September 2019 in Shakaskraal doodgeskiet is. Twee insittendes van ŉ wit Jeep het op Pillay losgebrand. Mfanufikile Dlamini (29) is ook onlangs in verband met die moord in hegtenis geneem en het in die hof verskyn. – Die moord op Sibusiso Shozi en Sibonelo Mazibuko in Mobeni op 9 Maart 2019. Die mans het deur die woonbuurt gery toe ŉ onbekende skieter op hulle losgebrand en daarna van die toneel gevlug het. Shozi en Mazibuko is dood aangetref in hul motor met verskeie skietwonde. – Die moord op Sandile Ndimande en Mthoko Ndimande op 29 Augustus 2019. Die mans is in ŉ taxi ingedwing en hul liggame is later met skietwonde gevind. – ŉ 41-jarige man beweer hy het op 5 November 2018 sy Toyota Quantum by Fredville parkeer toe twee verdagtes hom met ŉ vuurwapen gedreig en met sy motor weggery het. Die motor is later in Cliffdale opgespoor. – ŉ 28-jarige vrou se motor is in Mpumalanga-township gesteel. Lt.genl. Khombinkosi Jula, provinsiale polisiekommissaris, het die polisiebeamptes geloof vir die inhegtenisneming. “Ons is dankbaar dat die verdagte uiteindelik aangekeer is. Ons is seker dat hy vir ŉ lang tyd agter tralies sal bly.”